मैंने उससे इस मंदिर के निर्माण के बारे में पूछा तब उसने बताया कि उसे इस मंदिर के निर्माण की वास्तविक तिथि तो नहीं मालूम पर ये मंदिर २१० साल से अधिक पुराना है। मैं भी हैरान था। मेरी मान्यता ये थी कि ये मंदिर १०० साल से तो अधिक पुराना है ही लेकिन इतना प्राचीन है ये नहीं पता था। उसने आगे बताना शुरू किया कि वो और उसका परिवार पीढ़ियों से इस मंदिर के पुजारी का पद संभाल रहा है। दो साल पहले ९० वर्ष में उसके पिता की मृत्यु के पश्चात अब वो इस मंदिर का पुजारी है। वो उस पीढ़ी का छठा वंशज है जो इस काम को कर रहा है। इससे पहले उसके पिता करीब ६० वर्षों से इस मंदिर के पुजारी थे। अगर मैं ३५-४० वर्ष भी एक पीढ़ी का कार्यकाल मान कर चलूँ तो भी ये मंदिर २००-२४० साल पुराना होगा। मंदिर की अवस्था बड़ी अच्छी थी। फर्श चिकने पत्थरों से बना था। उसने बताया कि १५ साल पहले दान की राशि से इस मंदिर का जीर्णोंद्धार हुआ है। वहाँ पत्थर से बना एक मुख्य शिवलिंग स्थापित था जिसका हर सोमवार वृहद् रूप से अभिषेक होता है। उस दिन उसे सजाया जाता है और महामृत्युञ्जय मन्त्रों से उनकी पूजा की जाती है। मैंने उससे पूछा कि क्या यही वो शिवलिंग है तो उसने बताया कि ये मूल शिवलिंग नहीं है बल्कि इसकी स्थापना बाद में की गयी है। हालाँकि मुझे जान कर हैरानी हुई कि ये शिवलिंग भी करीब १००-१२५ वर्ष पुराना है। वैसे देखने में वो आज भी नया जैसा लगता है। इसके चारो ओर चबूतरे की स्थापना बाद में की गयी। समय कम था इसीलिए मैंने जल्दी से उससे इस मंदिर की स्थापना की कहानी जननी चाही जिसे उसने बड़े चाव से सुनाना शुरू किया।